บาทเปิด 30.72/74คาดแกว่งแคบ
ธนาคารซีไอเอ็มบี ไทย รายงาน เงินบาทเปิดตลาดที่ระดับ 30.72/74 คาดวันนี้แกว่งแคบตามค่าเงินในภูมิภาค
3 ต.ค. 2555

ธนาคารซีไอเอ็มบี ไทย รายงาน เงินบาทเปิดตลาดที่ระดับ 30.72/74 คาดวันนี้แกว่งแคบตามค่าเงินในภูมิภาค
นักบริหารเงินจากธนาคารซีไอเอ็มบี ไทย เปิดเผยว่า เช้านี้เงินบาทเปิดตลาดที่ระดับ 30.72/74 บาท/ดอลลาร์ อ่อนค่าจากปิดตลาดเย็นวานนี้ที่ระดับ 30.65/67 บาท/ดอลลาร์ หลังตลาดกลับมากังวลเรื่องภาวะเศรษฐกิจของสเปน หลังนายกรัฐมนตรีมาริอาโน ราฮอยของสเปน ออกมาเปิดเผยว่า จะไม่ร้องขอความช่วยเหลือทางการเงินจากสหภาพยุโรปในเร็วๆ นี้ โดยฝ่ายบริหารของเขาจะชะลอการตัดสินใจในประเด็นดังกล่าว ซึ่งจากประเด็นนี้ทำให้ตลาดมีความกังวลว่า-สถาบันจัดอันดับความน่าเชื่อถือระหว่างประเทศจะลดอันดับความน่าเชื่อถือสเปนหรือไม่ โดยการพิจารณาทบทวนอันดับความน่าเชื่อถือของสเปนจะเสร็จสิ้นลงภายในสิ้นเดือน ต.ค.นี้
"คนรอดูข่าวดีเรื่องสเปน เมื่อไหร่ที่สเปนขอความช่วยเหลือทางการเงินก็จะทำให้ยูโรที่ร่วงลงมาดีดตัวขึ้นได้" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 78.17/20 เยน/ดอลลาร์ ส่วนเงินยูโรอยู่ที่ระดับ 1.2907/2909 ดอลลาร์/ยูโร 
นักบริหารเงิน คาดกรอบเงินบาทวันนี้น่าจะเคลื่อนไหวในลักษณะแกว่งตัวแคบๆ และน่าจะกลับมาเคลื่อนไหวตามค่าเงินสกุลอื่นๆ ในภูมิภาค ประเมินกรอบการเคลื่อนไหวระหว่าง 30.68-30.78 บาท/ดอลลาร์